Broj: 711-I-1282-P-462-22/23-05-24

Zagreb, 02. lipnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **u predmetu obveznika Filipa Stupala, OIB:** **………………….**, **općinskog načelnika Općine Muć,** pokrenutom po službenoj dužnosti, na 9. sjednici održanoj 02. lipnja 2023. godine, donosi sljedeću

**ODLUKU**

1. **Obveznik Filip Stupalo, općinski načelnik Općine Muć, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Filip Stupalo, općinski načelnik Općine Muć, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom obveznik obnaša dužnost općinskog načelnika Općine Muć u mandatima od 2013.-2017., 2017.-2021. te u mandatu od 21. svibnja 2021.godine, ima status obveznika sukladno članku 3. stavku 1. točki 34. ZSSI-a te je dužan postupati po odredbama ZSSI-a.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom stupanja na dužnost koju je Povjerenstvo zaprimilo dana 21. lipnja 2021. godine te 30. siječnja 2023. godine povodom godišnje obveze podnošenja za 2022. godinu. Međutim, utvrđeno je i da obveznik nije podnio imovinsku karticu povodom godišnje obveze podnošenja za 2021.godinu.

Slijedom navedenog, Povjerenstvo je dana 19. travnja 2023. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj: 711-I-773-P-462-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti.

Dana 05.svibnja 2023~~.~~ zaprimljeno je očitovanje obveznika u kojem navodi da nije podnio imovinsku karticu za 2021. godinu jer je od druge polovice siječnja 2022. godine pa sve do prve polovice veljače 2022. godine bio duže odsutan sa radnog mjesta zbog bolesti Covid-19, a da je lakomisleno smatrao da u prvoj polovici siječnja 2022. nema potrebe podnositi imovinsku karticu jer će do kraja siječnja 2022. godine imati dovoljno vremena za ispunjenje predmetne zakonske obveze. Nadalje navodi da se okolnosti iz imovinske kartice nisu promijenile u odnosu na izvješće iz 2020. godine i 2022. godine te stoga moli da se uvaže razlozi navedeni u dostavljenom obrazloženju.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Budući je nesporno utvrđeno da obveznik Filip Stupalo nije podnio imovinsku karticu za 2021.godinu do 31. siječnja 2022 godine, počinio je povredu članka 10. stavka 4. ZSSI-a.

Povjerenstvo pritom ističe kako je obveznik i nadalje u obvezi podnijeti imovinsku karticu za 2021. godinu te ga poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10. Zakona, Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznik prilikom ranijih obnašanja dužnosti uredno podnosio imovinske kartice, kao i da je uredno ispunio obvezu za 2022. godinu do 31. siječnja 2023. godine, čime su Povjerenstvo i javnost dobili uvid u njegovo posljednje imovinsko stanje. Ujedno i sam obveznik priznaje vlastiti propust, pravdajući ga činjenicom zaraze virusom Covid-19. Slijedom navedenog, Povjerenstvo kao olakotnu okolnost obvezniku uzima u obzir činjenicu da je, osim navedenog propusta, uredno podnosio imovinske kartice povodom obnašanja navedene dužnosti i ispunjavao svoje zakonske obveze, a uzeto je u obzir da protiv njega kod Povjerenstva nije ranije niti vođen postupak za povrede odredbi ZSSI-a, sukladno čemu smatra da je izricanje sankcije opomene svrsishodno obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Filip Stupalo, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana